khistorydata/jeongjo-sjw-relations huggingface dataset:
정조 18년 · 목
因司僕寺入把馬單子竝爲釐正仍敎曰此後外道驛馬不爲徵來之時依此定式爲之兵曹馬只以京驛馬入把時依今番書下定式擧行此外雖一疋馬牌外名以司僕馬如有加立之弊當用濫騎之律不禁之官員施以制書有違之律色吏照律重治○司僕寺各差備入把馬數正副駕轎馬五雙御秉馬六匹寶馬二匹御服馬二匹寶差備兼銀印諭書差備內官二員騎馬二匹銀印馬一匹銀印差備忠義一員騎馬一匹諭書陪持忠義一員騎馬一匹以上內寺馬奎章閣提學二員直提學二員直閣一員待敎一員騎馬六匹閣屬官四員騎馬四匹奎章閣御牌馬二匹印信馬一匹以上內外寺馬擔筒箇差備內官一員騎馬一匹挾待內官二員騎馬二匹啓字次知待衛內官二員騎馬二匹以上內寺馬衣襨載持馬一匹都薛里內官一員騎馬一匹薛里內官二員騎馬二匹廂庫內官一員騎馬一匹燈燭房內官一員騎馬一匹掌設內官二員騎馬二匹水剌間卜馬三匹遠道則六匹飯監騎馬二匹傳命司謁三員騎馬三匹司謁司鑰二員騎馬二匹標信密匣兵符載持卜馬二匹廂庫弓房水剌間都卜馬二匹陞床差備騎馬一匹排設司鑰二員騎馬二匹內醫四員騎馬四匹寶次知別監二人卜馬二匹別監都卜馬五匹內寺簑籠馬一匹駕轎雨備載持馬一匹各處騎卜預差馬五匹
정조 18년 · 강
命東西道各陵奉審承旨二員分詣擧行楊州牧都試亦與牧使眼同試取
정조 18년 · 목
敎曰今聞畿伯言東西道行部皆未爲之云若於陵幸後發行則將致來月旬後年分狀啓之遲滯大關民弊還宮後承旨一員奉審東道各陵光陵奉審還路楊州牧都試與牧使眼同試取以來又一員還宮時微稟後奉審西道各陵以來旣奉審處勿爲而只於恭陵順陵溫陵長陵昭寧園綏吉園奉審以來
정조 18년 · 강
命明日人瑞錄進箋以親受哥次磨鍊前奉事鄭文綏今日政陵官窠擬入前參奉金宗善待窠甄復重臣邊得讓等七人子孫無付職者其子孫中有年滿人與否令該曹詳問草記
정조 18년 · 목
敎曰明日人瑞錄進箋當於便殿親受令該曹知悉○吏曹啓請人瑞錄進箋時捧亟官中時無職名人口傳付軍職允之敎以旣命以進箋人子孫之入來者塡差矣其中前奉事鄭文綏則甄用事筵敎已久尙不收用今日政陵官窠擬入前參奉金宗善以淸原奉祀孫尙無職名待窠卽爲甄復如重臣邊得讓尹坊金尙集申思運鄭景淳柳戇丁範祖時無職名人之率入者云有滿年限之子孫云乎詳問草記
정조 18년 · 강
命陵幸時領相及領府事同爲留都
정조 18년 · 목
政院以幸行時留都大臣啓稟敎以領相留都領府事同爲留都
정조 18년 · 목
以林蓍喆爲大司憲洪檍爲分內局提調
정조 18년 · 목
以鄭文綏爲厚陵參奉
정조 18년 · 강
命前文兼李肇源敍用仍任
정조 18년 · 목
以文兼望筒敎以飭已施敍用仍任明日隨入差代望筒勿施
정조 18년 · 강
命諸總管一倂記過副總管李周爀別軍職差下仍御春塘臺行新差別軍職試射
정조 18년 · 목
敎曰旣欲人其人則豈可苟且彌縫乎近日名雖入直所謂伴直者有口無言之一二僚員而已其爲駭然莫甚於此諸總管一倂記過本番外皆爲省記待下敎替直副總管李周爀別軍職差下使之當刻內現身罰番總管出直後入直於別軍職廳事分付別軍職廳故事有新除者則例有新差試射而今番則名以別軍職原任者自將臣以下皆進參萬一遲滯一倂嚴棍次記過待令又敎曰新差別軍職試射例以內試射擧行試官不爲差出今番則雖用內試射例而兵判訓將御將爲試官使之待令差備官亦爲待令當刻內擧行萬一遲滯當嚴處各別嚴飭
정조 18년 · 강
命都總管柳戇許遞都總管崔東岳副總管李性默遞差都總管安春君西淸君改差
정조 18년 · 목
敎曰都總管柳戇年老勢難行公許遞近來番次崔東岳李性默自當爲諸僚之代役萬萬駭然一倂遞差亦令該曹口傳差出待下批牌招省記又敎曰宗班之謀避入番尤爲可駭安春君西淸君總管之任爲先改差一員前望單子入之一員同爲口傳差出待下批竝卽牌招入直
정조 18년 · 강
以李鼎運爲副總管前望也閔鍾顯趙宗鉉爲都總管黃昇源徐邁修爲副總管口傳也
정조 18년 · 목
敎曰新除授總管肅拜如是遲滯一倂記過待令
정조 18년 · 목
院隸擧行怠慢也
정조 18년 · 강
兵曹稟定陵幸時弘化門銅龍門入直禁衛軍依近例勿爲替代
정조 18년 · 목
兵曹判書具庠啓言在前陵幸時若値兩營新番軍上來則十里內斥候伏兵及各處入直替代之節以新番軍磨鍊弘化門入直禁衛軍勿爲替代矣今番適當禁營新番軍上來之時新舊番軍兵竝爲留都斥候伏兵訓局軍及禁營新番軍定送而弘化門銅龍門入直軍依近例勿爲替代何如從之
정조 18년 · 강
命諸總管記過分揀總管李周爀移直別軍職廳仍遞兼帶總管之任
정조 18년 · 목
以總管省記敎以今則旣皆省記可謂妥帖名雖衛職皆是卿宰則妥帖之後當示禮使之意諸總管記過竝分揀旣入一院將宿一院亦何必多日爲哉別省記總管依例替直總管李周爀亦令依例移直別軍職廳兼帶總管之任許遞使之專意察任
정조 18년 · 강
命冬至使拜表日子更以十月晦前推擇
정조 18년 · 목
備邊司啓言進賀使拜表在於十月十三日冬至使拜表在於十月十九日其間不過爲五六日矣京畿兩西驛馬及方物載持刷馬無以容旋爲弊不些云近來冬至使之發行差早蓋欲趁參於年終宴也進賀使旣已先發可以趁參則節行之差退少無所妨請拜表吉日更令該曹限以十月晦前推擇允之敎以雖於來晦拜表豈可未及於參宴之時乎以此預爲分付使行可也
정조 18년 · 강
御便殿親受人瑞錄進箋
정조 18년 · 목
先是予以是年卽慈殿五旬慈宮六旬曠千載一有之慶會也月正元日率百官稱賀于殿宮大覃恩中外賜朝官七十以上士庶八十以上及未八十而夫妻偕老者爵有差凡七萬五千一百四十五人乃召耆臣六卿以上指授義例彙爲一書以新雕聚珍板印布壽傳至是工告完耆臣等俱以常服詣外閤奉書函箋函於龍亭儀杖鼓吹前導由正門至殿庭予具翼善冠袞龍袍出御座耆臣洪樂性蔡濟恭具允明李敏輔洪檍洪良浩金持默趙瑍邊得讓洪秀輔金尙集申思運鄭存中韓光綮柳戆各從其子侄孫曾入就位樂性跪授書函奉函官前典薄洪大榮昌陵參奉具悌元公服對擧陞自中階安于案上予命除展卷讀序文諸儀樂性跪授箋函奉函官前正郞李始源副司正洪樂浚公服對擧陞自中階安于案上展箋官兵曹佐郞崔光泰權晙公服對擧箋案進箋諸臣跪讀箋官副司果李相璜陞詣座前跪讀訖進箋諸臣四拜予命耆臣中難於拜跪者令其子若孫扶掖之禮旣成予引諸耆臣于前時元子侍坐予謂樂性等曰今日卿等奉五百萬之壽來獻我元子予心欣悅當如何樂性等齊聲對曰臣等俱以耆社之臣手擎人瑞之錄進于文陛之前而總絜此七萬餘人之壽五十有餘億獻我聖上及我元子宮以是爲華胥之紀年爲南國之龜曆爲堯階之蓂莢繩繩子孫卜之於是穰穰遐福準之於是無疆維休之寶籙亦以是爲籌而加倍之則爲百億千億衍而乘之則爲萬億億億自玆以往巧曆不能數臣等不勝蹈舞歡忭攅祝欣賀之至且昨日之雨連宵滂沱而曉來天氣和暢雲日淸朗此亦非偶然矣予曰黃髮鯢齒紛顒一堂而總計子孫曾玄之從入者優過百餘人是亦足爲太平盛事矣濟恭曰登筵耆臣皆年享頤期位過卿月而回巹回榜又比比有之此雖間世一有猶且詑爲異瑞況二十餘人之多乎人瑞錄中七萬餘人何莫非人瑞而以今登筵者觀之尤可謂往牒所未聞之瑞臣未知詩人所稱文王壽考之化果可擬倫於今日否予宣饌宣醞于諸耆臣曰此慈宮所賜也爲今日卿等之入來也設此而待之卿等須各醉飽以其餘逮于子若孫可裹者裹去與妻孥共之以賁今日之樂也諸耆臣起而謝曰旣醉以酒旣飽以德臣嘗讀其詩而欽艷於千載之下不圖今日身親當之也予命耆臣孫曾中未冠者進見於元子宮元子宮以糖果囊帶之屬賜之諸者臣以次進拜於元子官元子宮答拜樂性等曰元子宮周旋拜揖動中節文岐嶷之容儼若天成伏不勝歡祝萬二臣等逢此千一之會願效華封之祝燈三呼千歲於是殿上下皆三呼千歲千千歲予曰今日之擧盛哉不可以無志予當先賦一韻卿等其各分韻賡進聯成一篇仍下御製小序曰人瑞錄之印進也予與兀子親受于便殿蓋倣周禮有司獻民數於王王再拜受之之禮也凡民且然況高年之爲二王所同尊也乎又況恩推於殿宮而事曠於簡策也乎是日也時維菊月戊申而予生朝之越三日也天氣淸明化景淨姸耆耇臣與於校閱者二十人各以其子孫曾玄扶將而入引翼傴僂濟濟蹌蹌甚盛觀也禮旣成予與元子引諸耆耇臨見之且勞而告之曰今日之禮祝慶也祈永也而敬老貴老之義亦寓焉咨乃耆耇諸老長㴠仁庥同樂太乎總絜群齒之億千萬齡祗獻我殿官曁予元子俾我東土爲華胥爲壽域也於是諸臣皆三呼千歲頃之慈官宣饌壽觴交擧渥顏華髮輝映樽俎而又以其餘逮於幼少莫不歌旣醉之詩頌湛露之恩及退則簪花詑榮雅樂塡街觀者嘖嘖往往有私自圖繪者予謂是擧之不可無識也先拈一韻以唱之與筵者皆賡聯之而耆臣賦古體陞殿侍衛諸臣賦近體裒成一帖且以人瑞錄序弁于詩首庸識人瑞之實蹟云詩曰南極雙輝寶婺昌錫敷人瑞頌重先仍命耆臣以古詩閣臣承史侍衛諸臣以律詩耆臣子孫中六七歲以上亦皆使之製進也仍賜諸耆臣各法樂一部導之至其家耆臣領議政洪樂性七十七歲領府事蔡濟恭七十五歲綾恩君具允明八十四歲判府事李命植七十五歲知中樞李敏輔七十八歲行司直洪檍七十三歲判府事洪良浩七十一歲判敦寧金持默七十一歲行司直趙瑍七十五歲知中樞邊得讓七十二歲左參贊洪秀輔七十二歲行副司直金尙集七十二歲漢城判尹申思運七十四歲行副司直鄭存中七十四歲申應顯七十三歲韓光綮七十歲工曹判書柳戆七十二歲樂性子前參判義榮前典簿大榮從子幼學世榮孫幼學奭周童蒙吉周耆周外孫幼學金履祜濟恭子司僕寺正弘遠甥侄前承旨李儒慶允明子兵曹判書庠從子知敦寧㢞幼學㢍孫昌陵參奉悌元從孫幼學陽元曾孫權知承文院副正字得魯幼學哲魯玄孫童蒙玄壽命植子開城留守冕膺幼學晚膺顯膺敏輔子前正郞始源應敎肇源孫幼學龍秀鳳秀鶴秀童蒙驥秀彭鐵檍子沔川郡守大應兵曹正郞大協進士大衡孫幼學疇從孫童蒙維城外孫幼學朴齊顯齊華李止淵致淵童蒙李永壽良浩第前參判明浩子權知承文院副正字樂浚從子前校理樂游孫幼學祖榮錫榮甥侄前應敎鄭東榦外孫幼學李源成持默子谷山府使基厚從子幼學基胤基常基拓孫童蒙宅善從孫敦寧參奉宗善瑍從子司僕僉正鎭奎幼學鎭翊孫前正言得永幼學徹永得讓子幼學相岳孫童蒙曾言秀輔子前大司諫仁浩同副承旨義浩孫童蒙初陽尙集子幼學裕鎭孫幼學啓永甥侄進士李儒壽外孫童蒙朴鳳慶思運孫幼學光訓從孫幼學光謹存中子前參奉文綏孫幼學世祐世禎甥侄幼學李光憲光綮子權知承文院副正字耆格從子司僕判官大裕顯陵令弘裕幼學通裕孫幼學用錡從孫幼學用鏶用鉉用鍵甥侄幼學尹恒鎭戆子幼學鼎養從孫宗廟令諡外孫童蒙李祖植金炳益李憲述李奎植○陞殿侍衛諸臣丙閣檢校直提學徐有防原任直提學徐鼎修檢挍直提學金載瓚直提學徐龍輔鄭大容原任直閣尹行恁檢校直閣徐榮輔都承旨沈煥之左承旨沈晉賢右承旨金履成右副承旨李羽晉同副承旨洪義浩假注書具得魯徐俊輔檢閱吳泰曾別雲劍行司直鄭昌順鄭好仁李▣兵曹參判徐邁修參議兪漢寧讀箋官副司果李相璜左通禮李廷顯展箋官兵曹佐郞崔光泰權晙
정조 18년 · 강
命御定人瑞錄監印閣臣檢校直閣徐榮輔大鹿皮一令檢閱吳泰曾上弦弓一張賜給效勞計士活印監董人及員役工匠等令該曹分等施賞
정조 18년 · 목
敎曰御定人瑞錄之活印亦出於祝慶祈永之意也進書禮行監印閣臣檢校直閣徐榮輔大鹿皮一令賜給檢閱吳泰曺上弦弓一張賜給累朔效勞之爲首卽計士也與活印監董人令該曹米綿施賞員役工匠亦爲分等施賞
정조 18년 · 강
命幼學具悌元口傳筮任
정조 18년 · 목
敎曰今日耆臣進箋也見綾恩君五世登筵四世立朝在古則稀罕於今爲吉祥當有示意之擧立朝則雖四世其長孫尙在儒生幼學具悌元令該曺口傳筮任仍令當日肅拜
정조 18년 · 강
頒賜御定人瑞錄于京外各處及校閱諸臣
정조 18년 · 목
敎曰御定人瑞錄宙合樓粉唐紙件一匣毛面紙件一匣西庫毛面紙黃衣件十件粉唐紙靑衣件八件白紙件二十五件册紙件五件內入毛面紙件一匣粉唐紙件二匣册紙件十四件毛面紙件十三件粉唐紙黃衣件十六件白紙件二十五件太史紙件十件白綿紙件七件者老所毛面紙件一件校閱耆臣二十員各白紙件一件內閣白紙件二件外奎章閣毛面紙件白紙件各一件承政院弘文館春秋館城均館漢城府八道三都赤裳五臺太白山城各白紙件一件吏兵曹濟州各白綿紙件一件校正承旨李勉兢李羽晉各白紙件一件監印閣臣徐榮輔粉唐紙件一件檢閱吳泰曾檢書官朴齊家各白紙件一件印役閣吏一人活字監董人柳明杓各白紙件一件賜給○吏兵曹各下一件付之吏曹參判黃昇源兵曹參判柳誼造匣堂上八道三都使之造匣營上濟州自本閣書題目造木匣盛之下送以爲牧上以爲永久傳後之地
정조 18년 · 강
命華城公都會入格人中誤書秘封者特爲分揀
정조 18년 · 목
領府事蔡濟恭啓言華城公都會誠券俄纔折榜而秘封或不書某處居住或具書父職父名此與近來應行式例不同雖已入格似當以違格拔去矣敎以今番則係是令初特爲分揀此後俾勿錯誤之意知委本府儒生等處
정조 18년 · 강
命陪從百官吏兵曹啓單外進去者自今嚴禁
정조 18년 · 목
有司堂上尹行恁啓言陪從百官啓下外名以進排加外進去各司有詳問以奏之命矣典設司以香幕排設長興庫以席子紙物進排紫門監以御平床排進濟用監以御揮巾盥洗巾進排軍器寺以弓矢進排各該官員或前期出往或混參陪班云尙衣院官員則以御衣襨陪進亦爲隨往云矣敎以此不過渠輩一時好事轉相爲例仍爲無例之例而貽弊於貢人不些所爲可駭此所以令本司査問者也旣不入於吏兵曹單子則焉敢私行乎設有進排之事亦不微稟而進去者亦爲駭然自今嚴禁此後吏兵曹啓單外進去隨現官員施以違制之律事分付吏兵曹及各該司亦令政院載之該房故事
정조 18년 · 강
以鄭昌順爲守宮大將口傳也
정조 18년 · 강
遞都總管閔鍾顯副總管李鼎運
정조 18년 · 목
以都總府寶劍望筒敎以贊禮進去及懸頉總管許遞與未差之代前望單子入之待下批牌招察任
정조 18년 · 강
以崔東岳爲都總管李性默李集斗爲副總管竝前望也
정조 18년 · 강
命昌陵陵官拿處之代卽爲差出
정조 18년 · 목
禮曹啓言今此昌陵遣大臣攝行祭享時祭物當爲前期熟設而本陵令柳範休參奉朴宗臣方在拿命中其代令該曹口傳差出以爲備員擧行之地何如敎以今政卽爲差出而捧供如有可恕之端卽爲復職調用
정조 18년 · 목
以具悌元爲昌陵參奉李周顯爲文川郡守
정조 18년 · 강
命禁御兩營賞試射依例設行
정조 18년 · 목
以禁衛營下番軍賞試才退行單子御營廳下番軍回糧木分給單子竝敎以瑞葱臺係是內試射本營賞試射依例設行
정조 18년 · 강
命重臣邊得讓等子孫中年滿人書之承傳册次次收用
정조 18년 · 목
吏曹啓言重臣邊得讓等滿年限之子孫有詳問草記之命矣問于諸重臣家則邊得讓子幼學相岳年四十一尹坊子幼學弘鎭年四十五金尙集子幼學裕鎭年三十四申思運子幼學▣年三十四丁範祖子若衡年四十鄭景淳孫耆容柳戆子鼎養俱未滿年限云矣敎以其中年滿人書之承傳册次二收用
정조 18년 · 목
因藥院啓辭敎曰慈殿慈宮氣候一樣卿等不必入侍矣
정조 18년 · 강
御春塘臺行瑞蔥臺試射
정조 18년 · 목
具戎服乘馬出延生門入靑陽門至春塘臺下馬陞座壯勇大將訓鍊大將宣傳官以下軍禮訖命隨駕將臣將校以下試射本兵及隨駕將臣別軍職宣傳官內乘於帳殿試射皆不中壯勇衛駕前駕後隨駕將官試之帳殿武藝廳蛟龍旗奉持日傘事知等試之不老門別隊馬兵及隨駕將校試之丹楓亭帳殿則守禦使金載瓚訓局從事官李相璜監本兵將臣及隨駕將官別軍職宣傳官內乘之射壯勇大將金持默及壯勇營從事官洪守榮監壯勇衛駕前駕後之射訓鍊大將徐有大訓局從事官李相璜監別隊馬兵隨駕將校之射兵曹判書具庠承旨金履成宣傳官李儒燁監武藝廳蛟龍旗奉持日傘事知之射試畢頒賞於帳殿乘馬由延生門還內○兵曹柳葉箭入格駕後禁軍嘉善金成集等三人邊三中各筒箇一部賜給閑良孫錫謨等三人貫一中禮一中各弓矣一部賜給出身崔敎浩等五人進二中各弓箭一部賜給閑良朴師潤前一中帿弓一張賜給嘉善御淡等二十人進一中各镸弓一若賜給騎蒭入格駕依禁軍折衝高衡無三中知資出身高道寬等矣人二中各兒馬帖一復賜給嘉善柳淡等十三八一中各長弓一張賜給○壯勇營御書箭人格哨官出身中善應貫一中邊一中弓矣一部賜給李宗祥邊二中弓子一張賜給敎鍊官嘉善金鰲福等三人邊三中各半熟馬帖一隻賜給知殼官折衝朴道默等三人邊二中各弓子一張賜給知殼官前守門將李衍九等四人貫一中知彀官資憲張光郁等二十人邊一中各箭竹五十箇賜給壯勇衛浪世龍邊四中加資崇祿李春馨等三人貫一中邊二中邊將除授嘉義韓大順等三八邊三中各筒箇一部賜給折衝浪處浩等二人貫一中邊一中各弓矢一部賜給嘉善金春雲等六人邊二中各弓子一張賜給出身朴東翼貫一中資憲高龍得等三十人邊一中各箭竹一百箇賜給片箭入格壯勇衛嘉善裵萬根貫二中加資折衝李有豐等四人邊二中各熟馬帖一隻賜給嘉善趙命載等十四人邊一中各箭竹一百箇賜給柳葉箭入格左哨善騎隊出身李大成等四人貫一中邊一中出身全守一等八人邊二中各弓子一張賜給出身咸仁大等四人貫一中各箭竹五十箇賜給出身朴聖廸等二十二人邊一中各箭竹三十箇賜給右哨善騎隊初試吳興謙貫一中邊二中直赴殿試兼司僕金光隣等六人邊二中弓子一張賜給出身李景哲等七人貫一中箭竹五十箇賜給出身李奉龍等十八人邊一中各箭竹三十箇賜給馬上別技入格善騎隊兼司僕姜世起等三人月刀上中各木一疋賜給出身陵慶輝等七人月刀上下各布一疋賜給○訓鍊都監片箭入格中月刀次知旗牌官嘉善金鼎潤邊一中弓一張賜給柳葉箭入格別隊馬兵良人洪聖泳貫一中邊二中直赴殿試金尙郁邊三中兒馬帖一隻賜給朴生根等三人貫一中邊一中各弓矢一部賜給申光麗等二人邊二中各弓箭一部賜給兼司僕金哲根等三人貫一中權成漢等二十人邊一中各弓一張賜給騎蒭入格別隊馬兵良人張應良五中金時雄等三人三中竝直赴殿試閔光殷等九人二中各弓一張賜給權成漢等三十五人一中各箭竹一百箇賜給○御營廳片箭入格帳幕次知敎鍊官閑良朴養源邊一中弓一張賜給柳葉箭入格駕前別抄閑良金光守貫一中邊一中弓矢一部賜給嘉善李邦顯等四人邊二中各弓箭一部賜給折衝李志淳等四人貫一中帿弓一張賜給折衝韓德弼等十四人邊一中各長弓一張賜給騎蒭入格駕前別抄折衝張錫孝等四人二中各兒馬帖一隻賜給嘉善李邦顯等十五人一中各長弓一張賜給○命訓鍊都監武藝廳門旗手及帳幕軍分所南小營試放禁衛營帳幕軍分所南別營試放訖竝敎以自該營考例施賞後草記
정조 18년 · 강
命注書鄭文始汰去分揀
정조 18년 · 목
因汰去傳旨有是命
정조 18년 · 강
命講製文臣鄭取善保囚金吾府內限三冬講四書三經中能講一經後姑放應試如不純通更囚純通前勿放
정조 18년 · 목
以鄭取善囚單敎曰鄭取善事多有莫曉者製雖不工講亦如許者萬萬痛駭冬節不遠冷獄非可論府內保囚限三冬四書三經中一書式能講後姑放應試如不純通更囚雖至來年純通前勿放以懲渠處事甚礙眼之習如是下敎之後又不知懼依舊不悛則當奪其紅牌削其科第濟州牧水軍充定令牧使捧講純通然後狀聞給其牌復其榜命令當信此豈一時飭勵之敎乎以此分付近日所謂經學不爲留意之輩觀勢亦當用此律俾各知畏無敢放心
정조 18년 · 강
命吏曹判書李致中淸齋隨駕推該房承旨沈煥之
정조 18년 · 목
吏曹啓言本曹堂上隨駕官當書入而判書李致中服制未盡臣昇源以兼帶總管寶劍進參參議未差何以爲之敎以判堂之淸齋隨駕事理當然此草記還給政院之不卽警咳致煩筵敎該房承旨推考
정조 18년 · 강
命文川郡守擇差待下批當日辭朝
정조 18년 · 목
承旨洪義浩啓言未下直守令當日辭朝事有命而新除授文川郡守李周顯時在全州地何以爲之敎以此時本道民事有難待其上來在外守令改差令該曹口傳擇差待下批當日辭朝○以尹寅基爲文川郡守口傳也
정조 18년 · 강
重推江原前監司沈晉賢命該道漁鹽船稅減總依狀請施行仍飭白徵及隱漏之類一一査括隨卽論報該廳
정조 18년 · 목
備局啓言前因傳敎船稅及鹽盆漁箭白徵之弊釐正之意行會諸道矣卽見江原前監司沈晉賢狀啓則以爲船隻與鹽盆揮罹漁箭可以改造者改造白徵者頉給新造之隱漏者從實査得而較準於壬子元總則歙谷等五邑稅錢不足爲二百八十三兩零扜城等三邑比之元總加爲一百十二兩以此加數充彼不足則實未充爲一百七十二兩零而莫重稅額有不敢輕議減數請令廟堂稟旨分付船稅之一付道臣無論比總與否從實頉給之敎德意藹然今於狀聞之後以其未充元總不爲許施有非仰體之道竝與鹽盆漁箭之稅特爲依狀請施行海業雖曰漸不如古營邑若能悉心擧行此減彼加豈有未準其總之理恩敎一下輒以減總爲事若此不已大關後弊至於鹽盆漁箭白徵之弊其時下敎令道伯往復該堂斯速釐正則不此之爲混同擧論於船稅者尤未免不審該道臣沈晉賢從重推考今年雖以莫大之特恩有此減總此後則各別惕念白徵及隱漏之類一一査括隨卽論報於該廳使稅額無縮民力有紓母或從他現發營邑抵罪之意請嚴飭允之敎以卽爲行會
정조 18년 · 강
命行首宣傳官許侙改差
정조 18년 · 목
敎以行首宣傳官許侙改差其代令該曹口傳差出○以鄭學耕爲宣傳官口傳也學耕尋以未肅拜改差
정조 18년 · 강
召見下直守令尹寅基于春塘臺
정조 18년 · 강
遞承旨李羽晉以尹致性代之前望也
정조 18년 · 목
羽晉仍差守宮承旨
정조 18년 · 강
論左議政金履素卽爲還第
정조 18년 · 목
敎曰日前筵中右相所奏甚起惑而今因錄事所告詳聞之又滋惑矣旣勿胥命仍傳命召之後胥命則不爲命召則受佩唯於還就宅中一款如是却顧逡巡何其太過當耶情地自情地格例自格例固知此諭之反涉屑越許久任卿之爲則所關於朝體者非細卿須體悉卽爲還第安心視事事遣吏官傳諭于左議政
정조 18년 · 강
命廟堂以南北漢餉穀之散在畿邑而各年未捧數爻條列以聞
정조 18년 · 목
敎曰今因舊還停退事聞畿邑則喬桐一邑外無非南北漢餉穀之散在列邑者云然則舊還之停退豈有實效乎卽令廟堂問於該將臣守臣道臣各年未捧數爻條列草記以爲闊狹之地
정조 18년 · 강
命判義禁李坤遞差承旨洪義浩推考竄時囚罪人徐有和于三水府
정조 18년 · 목
敎曰時囚罪人徐有和以前下罪目勘以邊竄之律事分付囚於廿七待其廿六者亦出於重人命洩幽冤之意幷以此意具載配文當日發送○禁府以有和渭原郡邊竄啓請發遣府書吏押送敎以關西渭原等數邑之尤甚有耳者孰不聞之況判堂之兼帶備堂者乎年分狀啓姑未上吏勿定配所卽是常事則如是磨鍊萬萬駭然渠之生出獄門以其特念城化之後弊也施威而已得免拷掠亦出於情跡之參互則艱覓善地有此草記判堂爲先遞差捧納承旨推考令次堂更爲草記○禁府以有和三水府邊竄啓
정조 18년 · 목
吏曹啓言隨駕各司中工曹判書柳戇參判姜垣參議李奭祚俱以老病無以陪從云何以爲之敎以竝許遞今日政差出
정조 18년 · 강
分揀掌令李景溟禁推
정조 18년 · 목
敎曰明日動駕諫院無隨駕之員未肅拜在外人竝許遞今日政在京無故人差出待下批牌招察任
정조 18년 · 목
以洪仁浩爲大司諫申大尹爲司諫沈銖爲掌令魚錫齡爲獻納李瑞朝李元八爲正言徐鼎修爲工曹判書閔台爀爲工曹參判李鼎運爲右尹
정조 18년 · 강
推承旨沈晉賢仍命銓官處問啓
정조 18년 · 목
纛所獻官以兵判具庠塡差以年老命改差更以趙宗鉉塡差敎曰此重此之年老不下於時兵判況同是隨駕之人則雖曰曾經者乏人如是塡差者銓官事豈成說捧納承旨推考銓官處問啓
정조 18년 · 강
大司諫洪仁浩避嫌賜批
정조 18년 · 목
避嫌略曰薇垣新命義重陪扈豈敢爲逡巡之計而第臣於頃年忝叨玉署朝參筵奏不過目下之言事而伊時人言厚被情外之斥畢竟淸顯刋改之請至登於儒臣之疏三司一步已成鐵限矧於見職通擬之時至有亞銓疏論之擧從前之似臣情勢者俱蒙曲諒之恩隨牌祗肅雖怵分義因仍冒膺斷無是理請命遞斥批以勿辭亦勿退待
정조 18년 · 강
命水原留守趙心泰兼察總戎使留陣弘化門外
정조 18년 · 목
備局啓言再明日動駕時總戎廳當爲留陣於弘化門外而總戎使申大顯姑未上來兼察總戎使徐有大以訓鍊大將隨駕矣將臣受符至爲嚴重而總帥之若是稽滯極爲未安從重推考在前如此之時或以中軍代領或他將臣兼察今番則何以爲之乎敎曰時任他營將臣皆隨駕與領軍以水原留守趙心泰回鑾間兼察使之權領留陣令政院待關門牌招聽傳敎
정조 18년 · 강
命南漢舊餉三萬二千七百五十石零北漢舊餉八千二百七十石零京畿所管喬桐府舊餉一千三百一石未捧者依舊還例特竝停退
정조 18년 · 목
備局啓言南北漢餉穀散在各邑者各年未捧數爻條列草記以爲闊狹之地事有命矣問于該將臣及道臣處則守禦廳舊還傍近邑移轉已爲準捧獨於廣州一府戊戌未捧六千八百七十石壬寅未捧一萬二千五百八十三石癸卯未捧一千九百五十七石丙千未捧八千四百九十四石辛亥未捧五十六石壬子未捧二千七百九十一石合三萬二千七百五十石零總戎廳則北漢平倉長山臨津四處舊還之散在各邑者丁酉未捧八十七石戊戌未捧二千一百一石辛丑未捧二千六十石壬寅未捧三千三十四石丙午未捧九百九十二石合八千二百七十石零京畿所管喬桐府軍餉辛亥未捧十七石癸丑未捧一千二百八十四石云矣敎以餉穀雖體重諸道雖參差而今年所謂稍實處舊餉之竝督決知其難强舊餉未捧者亦依舊還例特倂停退事三懸鈴星火知委於諸道
정조 18년 · 강
遞金吾堂上違牌及差祭人
정조 18년 · 목
知義禁尹師國違召同義禁李鼎運差祭黃昇源以寶劍總管淸齋無以開坐捧供議處政院請師國牌招判義禁未差之代開政差出敎以違牌及差祭人許遞與未差之代前望單子入之待下批牌招先開坐後謝恩○以鄭好仁爲判義禁沈晉賢金履成爲同義禁前望也
정조 18년 · 목
疏略曰人臣之獲罪於君父叨恩於君父者何限而豈有如臣近日所負犯所蒙被之萬萬蔑分萬萬踰涯也哉職名依舊也偃息猶前也至若十數日縮伏閭次非不知去就之轉沒着落而窮無所告計匪得已則尙庶幾謬恩遄收常刑是伏不自意時者特敎旣燭臣身之情勢旋責格例之所關臣伏地承聆且惶且惑只有被面之涕百爾思量寧自陷於唐突之誅更不敢爲違傲之計冒死還次達宵增蹙區區至願惟在於遄被應勘之重律以勵臣分況今羹墻之慕將伸鑾蹕之幸將啓而臣旣無以跨馬趁班又不敢任自先詣勢將扶舁迎送於中路虧分殿禮罪尤莫逃伏乞亟命有司勘臣前後罪犯俾朝綱肅而賤分安焉批以昨有傳諭復何控辭動駕在卽是豈大官言私之時卿其安心視事仍命遣吏官傳諭
정조 18년 · 강
命禁衛大將李漢豐權察左右捕將
정조 18년 · 목
兵曹啓言今此陵幸時左捕將趙圭鎭以善騎別將隨駕右捕將柳孝源以禁軍別將隨駕在前有曾絰捕將權察之例限回鑾間請令留都禁衛大將李漢豐姑爲權察允之
정조 18년 · 강
移配徐配修長鬐縣徐有聞興陽縣
정조 18년 · 목
因慶尙監司趙鎭宅河東府定配罪人徐配修到配啓本敎曰到配之遲滯甚於徐有聞豈其道里稍近而然乎移配長鬐縣定營校押送後狀聞事回諭此狀啓還下送徐有聞之又如是遲滯可駭依流配之計程到配例移定配所於全羅道最尤甚興陽地事亦爲下諭
정조 18년 · 목
書九農形狀啓年月下只書十字不塡日字政院請推允之
정조 18년 · 강
配前厚陵令金愚孟山縣前參奉李鎭祜豐川府昌陵令柳範休參奉朴宗臣公律勘放英陵令朴敦浩參奉趙鎭順寧陵別檢許栮參奉金世淳等削其仕日作奸下屬頭目員役等令畿伯更加考律懲罪重推金吾堂上鄭好仁施驪州牧使李敬五不敍之典仍飭陵官之犯科不能摘發報營當該豐德府使驪州牧使隨現重勘
정조 18년 · 목
金吾以昌陵令柳範休參奉朴宗臣等原情啓言範休則當初漏報之數或諉以株數之顚錯或諉以小株之漏落特敎嚴問之下如是漫漶尤極可駭宗臣則稱以出直游辭納供泛稱遲晚請刑推得情敎以參以事情考其株數區別公私罪草記議處照律放送又以厚陵令金愚參奉李鎭祜原情啓請刑推得情敎以昨秋摘奸被捉旣多今春摘奸亦然特以申令之意屢施寬假之典渠輩寧有不聞不知之理乎今番則雖一柯一枝難以容貸況其所被捉者槽樑之鑿斫也渠輩焉敢以非渠所犯非渠當番游辭發明乎俱以名祖之孫有此不職之罪尤豈不痛駭竝依律勘處草記近地陵寢則猶有小心之效而稍遠之地無所顧忌每每犯科尤豈不無狀之甚乎地方官亦有耳有目則不能禁戢亦豈成說今番則姑付之令前不爲處分此後陵官犯科之不能摘發報營則曺德府使驪州牧使當隨現嚴處令畿營揭极齋所及衙軒事令政院下諭又以英陵令朴敦浩參奉趙鎭順寧陵別檢許栮參奉金世淳等原情啓請刑推得情敎以寢郞之小心守護宜倍近地而其所執捉如是夥多所當各別重繩而風落株數之不報似未及周旋而然火巢內外株根雖使渠輩書夜策筇巡山頑隸悍僕之偸斫勢難一一致察北之於厚陵陵官自有輕重之別渠等爲先削其仕日期於贖愆最作奸之下屬及頭目員役不可刑推而止令畿伯更加考律懲罪本陵之株數太半是邑人所爲雖曰柴道極貴名以地方官若能檢飭豈有是也聞於摘奸史官之四奏牧使治績柔善太過吏奴驕橫之外受侮於班戶下民者取笑不些況値歉歲難責蘇弊云該牧使李敬五施以不敍之典其代以剛明善治人今日政差出待下批當日辭朝此判付一體揭板俾後來者知所懲畏又啓言柳範休則觀其所供風落木錯報雖曰不能明白計數其所漏報之數至於九百餘株之多揆以法意不可容貸以徒三年定配私律告身盡行追奪旌善郡餘良驛定配發遣府羅將押送朴宗臣則雖非入直旣是職掌則仍爲掩置溺職莫甚以事應奏不奏公律枝八十收贖放送允之敎以柳範休所坐亦與不禁偸䂨有異則通編本律旣不襯當風落株數之所報與摘奸相左聞其事勢遺漏似非瞞報與朴宗臣公律勘放一體削其仕日大抵王府之關石所重何如則朴宗臣照律只請公罪若此則輕於宗臣者削任而以宗臣之重犯只可收贖乎削仕例是無於律之律則雖不得直請亦不措辭何也卿等從重推考又啓言金愚告身盡行追奪孟山縣李鎭祜告身盡行追奪豐川府竝流三千里請發遣府羅將押送允之又啓言柳範休朴宗臣枝八十以公罪收贖一體削其仕日事分付吏曹
정조 18년 · 목
以許晊爲司諫李重蓮爲正言柳焵爲驪州牧使
정조 18년 · 강
命司謁金宗爀從重科治
정조 18년 · 목
承旨洪義浩啓言司謁金宗爀以不當仰對之事輕先奏達極涉猥濫請令攸司科治敎以從重科治
정조 18년 · 강
詣明陵行親祭仍詣敬陵翼陵順懷墓昌陵弘陵展拜
정조 18년 · 목
具戎服乘轎出協陽門敦化門由崇禮門至黔巖晝停所降轎入幕次天明出幕次乘馬至明陵洞口下馬乘輿入齋室改具翼善冠黲袍親押香祝訖詣明陵紅箭門內降輿就版位行禮詣丁字閣行祭如儀亞獻官判府事朴宗岳終獻官右議政李秉模大祝兵曹正郞洪大協詣陵上奉審仍詣碑閣奉審訖敎曰本陵雖在洞口之外卽亦密通之地揆以情禮豈可不歷謁當詣弘陵展拜該房知悉又敎以弘陵展拜時昌陵歷謁仍詣翼陵就版位行禮詣陵上奉審仍詣碑閣奉審次詣順懷墓入齋室改具袞龍袍就版位展拜遣閣臣金載瓚進詣墓上奉審次詣敬陵具黲布就版位行禮仍詣陵上奉審詣碑閣奉審入齋室改具戎服詣昌陵入齋室改具黲袍就版位行禮遣大臣朴宗岳詣陵上奉審次詣弘陵就版位行禮入齋室改具戎服乘馬進發
정조 18년 · 강
命明陵親祭時亞獻官判府事朴宗岳終獻官右議政李秉模賜虎皮一令贊禮閔鍾顯賜半熟馬一匹執禮李相璜大祝洪大協加資陵司李宗明陞敍李得養陞六執尊尹光普等竝依昨年元陵祗謁例捧傳旨
정조 18년 · 목
敎曰聖祖光御重回之年兩聖后誕彌之月展謁禮成以先王之心爲心則今日之擧其所示意當遵前秋元陵祗謁之例陵司令李宗明陞敍參奉李得養陞六亞獻官判府事朴宗岳終獻官右議政李秉模各虎皮一令賜給贊禮閔鍾顯半熟馬一匹賜給執禮李相璜大祝洪大協竝加資執尊尹光普祝史尹益烈齋郞任希存典祀官吳泰賢祭監贊謁者等亦依昨年例捧傳旨本陵熟設熟手京鄕守僕守護軍等令該曹考例施賞展謁各陵墓守僕守護軍亦爲依例施賞弘陵守僕守謹軍亦依元陵例施賞事分付
정조 18년 · 강
中批李相璜洪大協爲承旨
정조 18년 · 목
時承旨沈晉賢金履成奉命在外命許遞以新資執禮大祝除授牌招先隨駕後謝恩
정조 18년 · 강
以朴宗臣單付明陵參奉口傳也
정조 18년 · 강
命漢城判尹申思運京畿監司徐龍輔重推都差使員廣州府尹徐義修緘辭重推地方官李東馨罷職
정조 18년 · 목
備局啓言今番幸行時自磚峴前後至黔巖道路專不修治石角嵯峨植炬則徑先燃爇駕過之時未免黑暗雖以店舍言之一無修飭所見駭然當該漢城府堂上及道臣一竝罷職差使員及地方官爲先罷職仍令該府拿問重勘允之敎以道伯則今番道路摘奸旣除之容有一分可恕之端與判尹爲先從重推考都差使員緘辭從重推考地方官之代明日政擇差
정조 18년 · 강
駕到梁鐵坪肄陣
정조 18년 · 목
先命隨駕訓鍊都監壯勇營御營廳三營先詣梁鐵坪敎場都監爲左列壯勇營御營廳爲右列列成行伍聽候迎接駕到館基峴左邊岸上小次兵曹判書具庠請駐蹕鳴金吹打命除軍令予具器服乘馬出小次放信砲三聲鳴金大吹打到列陣盡頭兵曹判書請駐蹕鳴金吹打止札駐營擧號砲吹天鵞聲點旗吶喊者三予入敎場到將臺鳴金吹打止鳴鑼邊旗幟分立左右旣登壇鳴金小吹打兵曹判書具庠壯勇大將金持默京畿監司徐龍輔訓鍊大將徐有大御營大將李敬懋禁軍別將柳孝源守禦使金載瓚開城留守李冕膺以次參現各營中軍以下參現竝命除之禁軍別將以耍鉤金墮地記過宣饌于侍衛諸臣竪肅靜牌札駐命三營步軍各其信地先下方營令訓鍊大將率訓局馬兵御營騎士爲左方陣御營大將率訓局步軍御營步兵爲右方陣又令訓局馬軍方陣擡營于壇上肅靜牌下之左令駕前駕後攔後別隊一次追擊駕前別抄以違越約束命該營大將待還宮後棍治其牌頭訓局陣回信地又使禁軍一次追擊禁軍別將又以違越約束記過仍回信地御營廳步軍陣後又說層陣及假倭現形層陣鋶手輪放訖又令前後層陣互相出戰次令龍虎營移營于右訓局馬兵移營於本陣信地又令壯勇營步軍移營於肅靜牌下訓局移陣處又令禁軍陣追擊壯勇營陣仍回信地又令訓鍊大將御營大將各率該營馬步軍就臺下之右壯勇營亦從之移陣三營鱗次方陣又令訓局馬兵壯勇營善騎隊御營廳騎士龍虎營禁軍等竝屬守禦使爲先廂三營步軍亦屬兵曹判書爲後廂令先廂馬軍以五馬隊作行行營後鳴金邊發旗立表前排盡入於立表之內招搖旗列立於立表大旗幟之後訓御兩將只率該營前排旗幟門旗前導駕壯勇大將禁軍別將亦只率前排旗幟駕後扈駕予乘馬出幕次招搖旗行鼓開金大吹打細樂三牌入于大旗幟之內仍以發旗立表擡營以行由崇禮門入敦化門仁政門降馬乘輿由萬安門還內
정조 18년 · 강
命江原監司李勉兢優給鐵原同知池日輝食物衣資問其子孫所業以聞仍命廟堂訪問乙卯年大小科榜人
정조 18년 · 목
敎曰如此稀貴之事豈可施之以尋常及老之典乙卯慶科增廣豋科承傳爲參上武兼五衛將年今八十五而今庚戌爲壽資甲寅又資至資憲同知而明年卽回榜之年也有難遲待明年爲先令道伯鐵原同知池日輝處優給食物米肉衣資紬綿其子孫爲何業詳問狀聞而亦令道伯趁今臘預爲措辭狀聞事令廟堂行會文而領相以司馬回榜在明年武臣又有此人今則龍虎榜備矣尤豈不稀貴更或有如此之人乎況領相今在時任乙卯年大小科榜人自廟堂訪問京外草記或狀聞事亦爲行會
정조 18년 · 강
命致祭于慶恩府院君內外祠宇
정조 18년 · 목
敎曰今日卽仁元聖后誕彌之日也初三旣未展謁其不爲當日一也所以展謁之行於昨日也然以先王每年逄是日追慕之聖慕仰度於昨日展禮之後則餘懷自有不禁耿耿者況慶恩宅祠宇之箕營官享亦云初有之擧慶恩府院君內外致祭祭文當親撰獻官以本道伯爲之香祝令香官陪進今日發程事分付
정조 18년 · 강
命守禦使領相兼察禁將都提調兼察
정조 18년 · 목
政院啓言守禦使金載瓚禁衛大將李漢豐以東南關王廟獻官今方受香出去密符命召來請還納何以爲之敎以仍佩往來守禦使則前使領相兼察禁將則都提擧兼察從事宮發牌聽傳敎
정조 18년 · 강
推承旨李相璜還下總戎使兼察稟旨啓辭
정조 18년 · 목
政院啓言總戎使回鑾間以水原留守趙心泰兼察矣大駕今已還宮何以爲之敎以有兼帶之壯勇外使此所以以將臣通擬也留守用京職之例載於京官案此所以令大臣亦爲也古則前任將臣之無將任者亦多兼察近例之李柱國是也政院稟旨極爲固陋該房承旨推考此啓辭還下
정조 18년 · 강
推壯勇大將金持默仍命該府拿問步軍領軍堂上將官
정조 18년 · 목
承旨李相璜啓言昨日回鑾時瀾後軍兵多有錯雜失次者師律所關極涉未安請壯勇大將推考警責從之敎以步軍領軍堂上將官令該府拿問處之
정조 18년 · 강
汰宣傳官金鎭鼎等仍定信箭執頉誤犯之律
정조 18년 · 목
敎曰信箭所重何如如或執頉故犯則其律無可言雖誤犯亦爲徒配近來宣傳官輩不知法綱看作輕罪其在嚴紀律之道宜有別船定律此後信箭執頉誤犯者直自該廳報兵曹施以充軍之律今番犯科之宣傳官金鎭鼎先當用此律而抛置成習付之令前亦可爲先棍汰以此傳敎載之禁府兵曹謄錄宣傳官廳受敎故事令傳入來在曉鼓前而至天明遲滯當該宣傳官李馨秀爲先汰去後復若此令該府施以奪告身二等之律亦令載之謄錄故事不能檢飭之行首宣傳官爲先汰去其代竝令該曹口傳擇差
정조 18년 · 강
行隨駕挾輦軍試放
정조 18년 · 목
敎曰隨駕挾輦軍北營試放今日爲之試官則訓將兵曹入直郞廳堂上宣傳官一員爲之承旨一員進去二中以上修正試記入啓
정조 18년 · 강
召見司僕提調徐有防水原留守趙心泰于重熙堂罷平薪鎭牧場設置壯勇外營屯田馬匹移送諸島屯穀以各鎭兵防船輪回載運本鎭公廨改建時取用宜松山風落木
정조 18년 · 목
水原留守趙心泰啓言平薪鎭罷牧移馬劃付外營設置屯田事曾有所稟定矣今則秋穫在卽收稅不遠趁此時指一定奪然後似無窒礙之端矣從之又啓言平薪鎭罷牧移馬今旣定奪蒙允而牧子五百名中五十名以倉宅場仍存牧子除之則餘丁爲四百五十名矣設屯之後不可無屯軍以此四百五十名把定爲屯軍而設屯各處例有捧身役作隊伍以存寓農之規此亦依他例以屯軍作哨劃屬外營俾受節制身役則以米六升磨鍊定式自外營捧上以裕兵食恐合事宜矣從之又啓言今旣罷牧則移其馬匹在所先務三場原牧馬五百五十匹內倉宅場所放一百匹除之餘馬四百五十匹今方與司僕提調後長相議分數移送於水原拱原場南陽大阜靈興伊作仙甘諸島及江華草芝等場而平薪一場曺屬外營之後倉宅場以其若干馬匹之放牧自司僕不可如前句管此亦一體付之外營隨其所養取補戰馬恐合權宜而設施之初必嚴立科條議定節目成置馬籍永久遵行則似有實效矣從之又啓言屯田定稅旣近千包且有屯軍役米所捧者輸納外營之際勢將船運而賃得完固本自不易矣仍伏念各鎭兵防船之長掛漢港任其杇螦終非整理舟楫以備不虞之義而輪回駕海俾作實用識者之議厥惟久矣迄今因循大是欠事從今以往以本鎭兵鎭兵船輸納稅穀事自今年定式擧行恐合先試之要矣從之又啓言本鎭公廨擧皆傾頹方謀改建而材木苟艱云本境所在宜松山風落松中隨所入以爲報水營取用之意請知委從之
정조 18년 · 강
命水原府所貿湖南米各自地方官定監色賃完固船隻輸送買得惠廳貢米以本廳太作木換色上下俾作匠募衣資此後如有儲留換用之事必經筵稟有文跡然後擧行
정조 18년 · 목
水原留守趙心泰啓言爲城役所支放今年夏間貿米於湖南淳昌寶城昌平興陽等邑至受各邑捧留報狀將待開春船運以來而若不藉力於官實多疏虞之慮待役所定送幹事將校自地方官別定監色賃得完固船隻趁卽輸送之意請出擧條申飭本道道臣從之又啓言役所匠募料條逐朔用下者厥數夥然支計無路月前買得貢米二千三百三十石零自惠廳依他貢人例限三十朔從庫中隨等儲留以爲推用之地矣臣於上來時聞匠募等言顧今風高霜重單着布衫袴外實無絲身之策月受雇價之代以木綿磨鍊上下俾得掩體應役云云雖是寒節有難停役則亦脫匠募在所軫恤而許多木綿辦備無路上款役所買貢米三十朔條三千三百三十三右五斗自惠廳從庫中隨等除留其大每石木三疋依詳定價磨鍊以太作木條除留者上下則在惠廳別無損益在役所爲用甚緊矣從之敎以今番則特爲城役所重有此許施而此非續續爲之者此後如値米木不得已互相換色儲留取用之事必經筵稟有文跡然後擧行一依諸道租年換作狀聞或報司稟處之例爲之事令廟堂該廳知悉
정조 18년 · 강
命羅州牧場所關慈恩長山押海牧民依蔚山假牧子例以半疋定其身布平薪牧馬四百五十匹待明春移送南陽江華兩牧場
정조 18년 · 목
司僕提調徐有防啓言牧民積困於營邑鎭之許多痼弊難以毛擧若不及今矯捄畢竟無牧而後已故昨年因平薪事筵稟後自本寺一體知委諸道巡兵水營先自各其營次及邑鎭仍舊者仍舊釐正者釐正已爲修成册報來牧民輩庶可息肩而服役矣月前伏見羅州牧官所報則本牧所關慈恩長山押海三島卽牧場最緊之地馬匹之數殆過四百其所馴養之責專在牧民而自右水營稱以作隊軍名色每年充定至於五百十九名之多雖無收布之擧其所侵虐百倍於收布今番自右水營竝皆釐正云今若一番釐正而止則來頭營邑鎭間又安知無軍保橫侵之弊乎若依蔚山假牧子例每名半疋式從其最輕定其身布則渠輩無他役疊徵之弊馬政有專意馴養之效云以此定式施行實爲公私兩便之方如是之後若或有營邑鎭如前擅充之患則竝隨現嚴勘之意措辭分付非特本牧爲然他牧場亦有似此之類則倣此爲例以爲牧民一半分支保之道恐合事宜矣從之又啓言平薪罷牧之後牧馬五百五十匹內一百匹留置本鎭其餘四百五十匹移送南陽江華兩處而移送等節三牧場當竝力爲之矣第今十月已屆來往之際易致隆寒請以待明春擧行之意分付從之
정조 18년 · 강
命太僕靑黍皮取用時本守徵稟
정조 18년 · 목
司僕提調徐有防啓言本寺靑黍皮例自各牧場皮張上送後出給契人造成黍皮以爲內外寺馬鞍之需而所入太半不足每致給價貿用矣至於因傳敎上下者事體自別別爲貿用於契人而待令數父自下不敢科度價本先給其例亦不一且其待令件不入用則輒有色諭改備之時臣意則就近年用下中假令限百張給價貿待似合事宜矣敎以旣知其爲弊則何可用於賜與或軍物修補乎此後雖或未及記憶有所判下本寺令內華微稟事定式施行
정조 18년 · 강
命慶尙道京試官張至顯拿處
정조 18년 · 목
該監司趙鎭宅狀啓以爲金海府使鄭東愼牒呈內監試入格榜目儒生徐孝申居住以金海書之而境內元無孝申只有孝中此是照訖落講必有委折故捉入孝中査問則與通引符同照訖帖一張盜踏印信僞押成出孝中之中字添以一晝變作申字云云將此供辭發關査問於都事及錄名官入門官卽接都事張至顯所報則考見成册姓名書塡無疑按閱帳籍四祖無頉依例修正榜目而成册旣無追書之蹟帳籍又無刀擦之㾗諸船奸狀何以送料致疑云云科場作奸之律何等嚴重而孝中敢於照訖落講之後變幼名字盜踏印信現發於該府使考名行査之下首後諸人自臣營分等照勘徐孝申監試初試自在勿施元榜中拔去事請令該曹稟處敎以一言蔽之曰科場不嚴當該京試官令該府拿問以懲此輩辱命之罪而亦使未現發者知所愧懼
정조 18년 · 목
敎曰訓局中旬設行事曾有下敎而其後似不擧行然則無異於欺三軍訓將推考下敎後擧行與否及何間設行令都提調問于將臣指一草記○訓局啓言問于將臣處則以爲容入物力本自浩多目下事勢萬無措辦之道雖不敢以某月某日指的仰對從當盡心區劃擧行云矣敎以嚴飭設行
정조 18년 · 강
命有司堂上尹行恁重推備郞尹益儉李勉植拿處
정조 18년 · 목
敎曰今番備邊郞摘奸有名無實雖以掖隸言之雖無大段犯科不無所犯杻盤至發於摘奸則尙無草記此豈成說乎當該曹司有司堂上爲先從重推考當該備郞等令該府拿問處之以示信令之意
정조 18년 · 강
重推御營大將李敬懋
정조 18년 · 목
備局啓言今番幸行時盤果等事自本司嚴飭各軍門各衙門而御營廳別抄中以饌物之過濫現捉於摘奸時該別抄使之査出付秋曹各別科罪而該將臣亦不可無警請從重推考允之
정조 18년 · 강
命上注書鄭文始永定廳任
정조 18년 · 목
敎曰屢次下敎必以生疏者擬入上注書出六前永定廳任此後假注書差出皆以上注書施行
정조 18년 · 강
命關北災實分等依狀請施行今年新還交濟久置外尤甚邑三分一之次邑四分一稍實邑五分一準折代捧待明秋還作本色他穀代唐米勿爲捧納交濟久置條被災社里過百里外者姑令捧納各其邑附近倉待明秋還納本倉各邑來春分還時就其隣近邑元還餉交濟曲稍裕處參量移劃明川以南進俸吏姑許停止舊還毋論尤甚之次稍實邑特許停捧北靑皮唐十分一還作唐米事姑爲停止尤甚邑限明秋勿定配所推奴徵債亦限明秋防塞
정조 18년 · 목
備局啓言咸鏡監司金華鎭災實分等狀啓有草記之命矣取見其狀本則甲山等六邑置之尤甚安邊等十二邑置之之次德源等六邑置之稍實仍以爲各邑尤甚社里不可無後便救急而請穀賙濟之方追後陳聞後錄諸條請令稟處矣其一今年新還交濟久置外無論元還餉尤甚邑三分一之次邑四分一稍實邑五分一準折代捧待明秋還作本色而他穀代唐米勿爲代捧事也其一交濟久置條被災社里之或過百里外者姑令捧納於各其附近倉待明秋還納本倉事也其一各邑穀簿多寡不均來春分還時就其隣近邑元還餉交濟穀稍裕處參量移劃事也其一明川以南進俸吏姑許停止事也其一內寺奴貢米無論尤甚之次限明秋退捧事也其一舊還毋論尤甚之次稍實特許停捧事也其一北靑皮唐元數中限十分一還作唐米事姑許停止事也其一尤甚邑限明秋勿定配所事也其一推奴徵債限明秋防塞事也分等依狀請施行所請諸條中舊還已蒙特恩一倂停退之意纔已行會今無可論其餘一倂依狀請施行內寺奴貢米或因特敎或因回啓多有停退之例今年本道歉荒亦依所請以爲支保之道至於救急之資道臣旣以追後陳聞爲辭姑待狀聞後稟處允之
정조 18년 · 강
判下上言五十三度于各該司
정조 18년 · 강
刑曹以擊錚人原情回啓
정조 18년 · 목
該曹啓言猥濫擊錚人果川韓召史爲其夫沈和鎭訴冤事也和鎭負犯關係倫常其時處分至爲嚴截則今此呼籲極涉放姿原情勿施順川田希兩爲其父寺奴貢役稱冤事也辭語無非濫雜而欲免身貢敢爲煩籲其習可痛原情勿施嚴治懲礪而未知虛錄徵貢果如所訴而令道臣査處北部崔▣因朴再謙之負債渠之貢券見奪事也肆然呼籲極爲無嚴考律重勘而以他之債奪此之券事甚疑訝令御營廳査實推給西部金召史推錢四百兩於張萬元事也敢以猥越之事肆然籲天亦極痛駭考律嚴勘羅州朴致良荷衣等島田畓疊稅事也旣非四件內事而無難呼籲民習駭惋勿施重繩事係田政令道臣詳査決處海州方光眀所失漁基推給事也事非四件則如是煩瀆亦甚猥濫勿施嚴治而果如所訴則亦係民隱令道臣査處㠖州崔德厚橫被賤役事也果是崔訔之六代孫崔孝一之旁孫則充定軍伍宜有稱冤令道臣査實頉給而猥越鳴金之罪勘治懲勵義州李太永世傳土地見失本官事也設如渠言此不過呈訴營邑之事而敢爲擊錚之擧者極爲猥屑且稱冤之說多逼前官邊上民習尤極可痛原情勿施從重勘處海義韓錫朝爲其七代祖孝純復官事也錫朝之屢次鳴金已極痛駭纔經勘處又爲煩籲萬萬無嚴請原情勿施照法嚴勘允之敎以公文句檢各有司存焉則下本曹之擊錚文書考喧郞敢爲存拔萬萬駭然朝筵欲爲下敎而未果後弊所關決不可置而勿論査實委折首唱者草記請罪海州延坪島民方光明等照律事雖非四件民弊許籲載在法典民人勿治此弊之爲小民痼瘼聞之熟矣特以營邑聽理不明致使弊上生弊旣聞之後豈可任其無辜之失巢乎爲先嚴飭道伯除尋常詳査狀聞而更或遲滯又或見瞞於下屬不以實陳聞是可曰承流之道伯乎其所嚴處斷不可已先以此意分付而上司屢關之下不卽査報誠如所訴尤爲可駭豈料此道伯之怠慢如彼問于該司草記新除授同副承旨李海愚當自水營還朝簡其騶率馳到本島目擊形便耳探弊瘼後親執行査還朝日別單書啓事該水使處亦爲行會又啓言義州金召史擊錚原情以爲渠子朴昌一以府校隨行壬子年以堡還拒納事推捉許宜倜往龍川地宜倜九十老父圖免其子籍老肆惡打頭推兇故姑爲放釋而歸宜倜父兼以時氣過旬將死慮其子孫之誣引遺言勿告官其孫不告其父直入該府以殺獄發告成獄渠呈訴巡營有分揀論題到付龍川則龍川官仍奪不給每朔三推幾爲杖弊之境乞定明査俾解冤枉云依先朝受敎放送所供請上裁敎以議處又啓言此獄旣未徹一邊呼籲有難盡信請令道臣詳査啓聞後稟處允之又啓言西部良人李東翼擊錚原情以爲渠父墳山在北部延曙驛而同原有壬坐之原艱辛買得欲爲移葬手自封植雜木漢城府書吏李仁瑞者乘渠家梁疾遽然偸葬渠呈于本府本府使當部摘奸而當部下人卽本府所屬仁瑞左右指揮漫漶圖形竟置落科伏乞從公明決刻期掘去云東翼依先朝受敎放送所供請上裁敎以訟理則卿等詳査議處此亦四件內事則無端拔去尤爲痛駭其罪狀添問目取招於金吾卽事分付判金吾處又啓言取考文案則買得之定標不同地形之廣狹懸殊屢訟於京兆及本曹而東翼每見屈至納侤音則主客旣立而特以彼隻之爲京兆吏作爲籍口之資欲售討錢之計構虛餙詐肆然呼籲萬萬痛惡請自臣曹考律嚴勘允之又啓言興陽幼學朴宗瓚刑推取招以爲其父貞孝年今六十三其祖父母年俱八十五而貞孝於其父母病三斷指一割股矣今月四月爲辦兩親之饌需往于場市歷入同姓四寸弟仁孝家宋應伊爲名人酗辱仁孝敺打氣塞命在頃刻其父使人以稿索收縛宋應伊付之村人卽地歸家仁孝之兄尙孝自外而還見其弟被打垂死憤搏宋應伊第三日致斃又至第四日仁孝亦爲致命宋應伊之族屬一臣素有嫌怨之端假作洞任文狀暗地告官以其父勒作元犯古今天下寧有是哉其父平日孝行學識爲隣鄕所推重至入於道臣褒啓七十之年遭此橫罹特蒙垂察云請上裁敎以訟理之曲直難信一邊之言而此訟則有一言可決者雖有三日四日之別打者被打者皆歸烏有以死償死更無可償之事其所成獄不成事理嚮因悶旱有審決重囚之命則如此不緊之獄何至今不決致此煩籲當該道臣推考如可決放卽爲決放後竝與同推推官跋辭枚擧狀聞事分付又啓言南原童蒙李億興擊錚原情以爲渠父秉碩偶得狂疾叫嚷街路之狀隣里所共知壬子年分不告家人脫身上京以牛酒松二禁事白晝打鐘定配平海郡家有八十老父母戀子成疾乞蒙放釋云依先朝受敎放送所供請上裁敎以問于配所官果非常性人李秉碩身還送原籍官渠家中嚴飭保授俾不得更爲犯科事分付兩道道臣所訴不啻四件事係爲親鳴冤則何以拔之金吾郞可謂罪上添罪一體添問目取招事分付判金吾處
정조 18년 · 목
以趙鎭寬爲刑曹參判金履禧爲工曹參判韓光近爲楊州牧使李肇源爲東學敎授李命漢爲牙恩君
정조 18년 · 강
命東萊府使尹弼秉限麥秋仍任
정조 18년 · 목
備邊司啓言頃因草記批旨東萊府使尹弼秉病勢關問本道矣卽見慶尙監司趙鎭宅所報則以爲該府使勤勵自持初無因病廢務之事其所言病不過曾崇風濕間發疹疥亦非常常委頓之症云矣該府使病狀旣不至難强則此時遞易實爲可悶限麥秋仍任使之益加惕念之意請分付允之
정조 18년 · 강
御明政門試到記儒生製述御便殿試講親考泮儒更試試劵後召見到記講製居首及應製入格儒生頒賞有差製試官右議政李秉模行副司直李義弼李太亨應敎李相璜兵曹正郞洪大協講試官行副司直尹行恁南公轍檢詳李肇源
정조 18년 · 목
具翼善冠袞龍袍陞座試官率儒生入庭行禮訖以兄弟十二人各一萬八千歲爲賦題還御便殿開講試劵仍於便殿科次予謂諸試官曰此題甚難矣以元會鴻濛之義爲命旨排鋪則當完全無欠而雖以若伯若叔直爲命義文若圓好則亦非外題也秉模曰聖敎然矣老熟之文不當如是命義而旣曰兄弟又曰十二人則似此做去亦無不可矣予命載▣義弼分考予謂秉模曰昨日展謁之路駕過觀旂橋迎鑾儒生至於二百餘人云故使之應製取百儒更試詩賦魁作先下內閣卿果見之否秉模曰臣於閤外見之而詩賦諸作無非富手也予曰欲出應製榜檢校直閣徐榮輔大司成南公轍入侍可也予曰更試百儒欲取五十而入格甚夥然取捨極難矣賦鋪頭以庚申題用庚申字卽是近日弊臼皆以違格拔去矣命禜輔公轍讀劵御考書等詩賦各取二十五人予曰應製高等儒生來待與直赴殿試人同爲入侍朴廷儉任天常韓象洪金師範辛景愈睦允中金鋼金明淳李光顯洪聖肇李基弘趙學春金碩鉉等進伏予命承旨洪仁浩直赴人呼新來塗墨畢命廷儉天常先出敎入格儒生等曰今番應製皆是合作也予心之好不啻若親製深庸嘉尙旣有高等賜經之敎爾等祗受退去命明淳進前敎曰放翁之題當用放翁之詩而爾能多用放翁文字極可嘉也僉議以略於做題欲置次等而予獨排衆論置高等有御批者爾其奉覽也敎學春曰爾是實才也屢次高等極庸嘉尙三中皆賜紙筆而爾則以嘉奬之意特賜一經矣○敎曰秋到記殿講居首生員朴廷儉所對勝於所誦栍亦純通製述賦三中居首進士任天常昨日泮製魁劵快免近來弊臼御批嘉弊今又大闡竝依例直赴殿試製述之次生員閔致福進士李膺禧李基讓直赴會試講通進士閔令儒幼學丁載暹朴師晉製述之次進士申頤朝生員鄭國輝各給二分講略粗幼學金致龍等八人製述次上進士李星源等五人各賜紙一卷入格儒生皆令明日待令○敎曰昨於秋謁之行駕過聖廟下輦也食堂諸生甚夥然命題使卽應製燭刻之限或未致意取優等百儒又使之更試取五十人幾乎人人得意劵券合作勤孜攻業甚可嘉也詩二下一進士韓象洪賦二下一生員李光輔詩二下生員金師範賦二下生員辛景愈各賜新印三經中一經詩三上進士睦允中金鋼金明淳賦三上進士李光顯生員申百祿各賜新印四書中一件詩三中生員洪聖肇進士李基弘趙學春尹永輝賦三中進士金碩鉉各內下壯紙二卷御用筆三枝翰林風月一笏詩三下生員李是釬幼學尹▣進士蔡弘臣生員鄭遂龜賦三下進士金處明李翼宋文顯趙道字生員洪準源姜忠永趙相羽進士金相任各內下壯紙一卷詩次上進士兪孟煥生員睦黃中進士安周彬生員李弘謙朴師燮進士李靖模朴長暻鄭得中趙經鎭玄承祚崔英弼安光宇賦次上進士兪應煥生員鄭祖榮沈鍈張漢栻進士李躋賢尹浣生員權思永進士李卿尹幼學嚴著生員李厚延鄭日泰進士尹孝植各賜差備筆二枝尙方墨一笏入格人皆令來待親受事其令泮長知悉
정조 18년 · 강
改差承旨李益運以尹長烈代之前望也
정조 18년 · 목
政院以都承旨沈煥之左副承旨李益運不爲仕進啓稟敎以都承旨牌招李益運之不爲入來極爲駭然改差前望單子入之待下批牌招先入侍後謝恩遂以長烈批下
정조 18년 · 강
判義禁鄭好仁疏辭新資賜例批
정조 18년 · 강
判府事洪良浩行副司直趙宗鉉陳疏引咎幷賜例批
정조 18년 · 목
良浩疏略曰向於提學新通之時以臣未及與聞不見文蹟之明據只憑口語之流傳率爾仰奏罪實難逭伏蒙聖度寬假薄施譴罷曾未幾何猥承收敍之恩感惶交幷踧踖靡寧夫筵奏事體何等嚴重文苑格例尤當審愼而罔念敬謹之義自陷妄率之罪論其辜犯實合重勘豈可以已經薄罰而晏然自恕揚揚於周行乎伏乞聖明亟降威罰治臣妄言之罪○宗鉉疏略曰臣向入臺地冒犯違傲諫啓相箚聲罪甚嚴雖荷聖度之曲庇但止薄罰之末勘私心悚恧尙有餘汗曾未數日恩敍遽下繼以有惠堂特仍之命臣於是轉罪爲榮感極而涕噫目下所爭執卽擧世之同情亦臺閣之常分臣之忝叨適値齋日姑先違牌卽與諫長往復以爲過齋後詣臺之地矣恩遞遽降於匪意去就有違於素心伊日事勢自爾至此顧何嘗有一分逡廵較量底意哉臣亦具彝性豈忍爲此而司直之論遣辭深緊臣固滿心愧服受以爲罪更何用費辭張皇而彈墨未乾不可以勘罷之旣經而自恕廉防所重不敢以時日之已宿而晏然伏乞亟命鐫削以謝公議
정조 18년 · 강
行副司直徐有臣上疏賜例批
정조 18년 · 목
疏略曰臣於日昨伏奉承宣除旨及登筵度天語溫醇罪累則屬之滄桑先故則及於甘盤凡在傍觀尙爲之欽聳況於臣心當作何懷繼以籌堂特差之命忽下於千萬夢想之外臣於是惝怳震凛五情戰掉噫臣疏愚冥▣入於坎窞白簡之論擬以重誅門戶之覆如隔薄紙日夕悚伏與鬼爲隣倘微我聖上天地之慈日月之明卽臣之無身家久矣拔之於九死之餘被之以再造之澤記念先臣輒垂恩諭向年賜祭侈以雲章幽明感結不知所以圖報數年之間父子金緋幷居邇列榮寵華赫爲人所艷有重罪難赦無寸善可記而厚沐洪造濫廁顯仕歷數廷紳如臣者無幾臣雖頑如木石寧不知感闔門相對攢手祝聖惟期生死向前以報塵刹而獨奈年紀衰邁疾病侵尋從玆除職輒卽丏遞此實聖明所俯燭也籌司訏謨何等重任則豈容如臣老醜者流猥廁其間徒以榮其身而不念名器之不可以虛假也哉伏乞聖明亟收臣籌司之命以安微分
정조 18년 · 강
罷禁堂林蓍喆李漢豊職
정조 18년 · 목
備邊司啓言禁府該堂等付之廟堂論勘事命下矣奏御文字何等謹嚴而王府尤重則不踏印信萬萬駭然請當該諸堂施以罷職之典允之敎以其中有武將姑勿出代都提調兼察事從事官發牌聽傳敎
정조 18년 · 강
命湖南伯狀啓還下送仍飭卽速發巡
정조 18년 · 목
政院啓言卽見全羅監司李書九狀啓則跋辭措語旣涉屑越行部日期亦不擧論已極未安而封啓日子塡書以八月十九日若非稽滯則必是誤書奏御文字如是不審不可無警請當該道臣從重推考敎以將欲勘罪故貶封不拆行部催促則未勘俟勘之說極爲無嚴封啓日子之公然遲滯猶屬餘事原狀啓還下送以此意嚴辭題送書目到付翌日卽爲發巡若或稽緩寧有如許藩臣國有常刑其敢辭乎
정조 18년 · 강
命時囚鄭濂考律勘放
정조 18년 · 목
因囚單敎以何足責考律勘放後草記
정조 18년 · 강
命還付冬至正使洪良浩
정조 18년 · 목
右議政李秉模啓言冬至正使洪良浩纔已敍用矣自前多有稟旨還付之例今亦依此爲之乎從之
정조 18년 · 강
遣傳香承旨馳詣宗廟景慕宮奉審摘奸藥院請診賜批
정조 18년 · 목
批以慈殿慈宮氣候一樣卿等不必入侍都相何以冒寒入來卽爲還第
정조 18년 · 강
特贈故參判柳夢寅吏判故衛率柳澯吏議復故修撰柳瀹官爵
정조 18년 · 목
敎曰風雨蕭蕭拂釣磯渭川魚島總忘機如何老作鷹揚將空使夷齊餓採薇云而鷹揚比靖難勳臣夷齊取以自況者故處士金時習題渭川垂釣圖詩義也大抵臣之忠女之貞一也君雖無禮臣不可以不忠亦猶夫夫雖不良女不可以不貞也故屈原以楚懷爲君而方其行吟澤畔哀怨悲號也輒皆以夫婦比況此乃故參判柳夢寅老婦詞深得離騷遺意與時習之詩爲伯仲而可使若臣若女之懷二心者顏發騂也等是節耳慷慨與從容之間不必軒輕而從容比慷慨爲尤難向於夢寅伸雪判語中特拈時習一人於端廟諸臣中者蓋有以也夢寅嘗佐銓衡而躋文苑矣和光同塵何官不做而顧乃歧貳凶論屣脫名利甘自放於山巓水涯之際與韻釋悟僧記臘結夏此時習之傲世逃俗永矢不歸之淸狂本色及乎被逮對吏西山一語宛轉雍容有時習渭川詩一船氣味尙論之士其可以時習之雪嶽夢寅之皆骨差殊觀耶若使當時時獄之臣體聖朝寬大之辭敎置夢寅於勿問之科任其所之則決知其採西山之蕨飮西山之水以終其身如時習之不受點瑕畢命水落之爲矣時習夢寅彼二人者所慕者夷齊也一生一死之不同特迹耳時耳腔子裏從容取義之赤血丹沈百載相照無絲豪之出入則朝家之所已施於寺習者可不施於蒙寅乎且予徵其稿之謄行於世者而見之詩文幾篇太半是離騷壹鬱不平之鳴掩卷興感欲施加等奬異之典者久矣際見其族孫蹕路呼籲益知其子與姪之狀實其子瀹與其父同死其姪澯不仕昏朝脫帽遁入於北關及其叔事出坐竄未宥亦可謂是子是姪曾所欲施者何必更有鄭重故吏曹參判兼藝文提學柳夢寅贈秩正卿賜以美諡其子瀹復官其姪澯亦贈堂上三品職勿論度支勳府凡係沒入之藏獲計卽出給用故忠臣朴箎例仍令諸柳就傍派中定嗣孫奉其香火書此又聞之稱云懿陵造泡寺移構梵宇於懷墓塋築之側誠有是也官司之不禁大不可是豈每歲季春別遣中使設祭之意乎卽使有司査事刑其僧投之遠方嚴飭邑守申禁樵牧
정조 18년 · 강
京畿監司徐龍輔上疏賜例批
정조 18년 · 목
疏略曰道路看審特除之命旣出於我聖上爲民邑省弊之盛德至意其在區區道理尤當十分謹畏隨處恪勤而秖緣臣指揮昧方威令且乏馳道除治未見如砥植炬燃爇不能適時以至站舍之全不修飭而事體紀綱壞損無餘論厥罪犯合被重典廟堂請罷之啓亦云太輕而問備之罰不足以當罪罷拿之命只及於邑倅聖度雖出包容私心益切悚蹙伏乞亟降威罰
정조 18년 · 강
判府事朴宗岳疏請歷省先壠賜例批
정조 18년 · 목
疏略曰是年是月克擧明禋顧臣無私適忝駿奔之班猥蒙皐比之賜百拜祗受倍切榮感仍伏念臣辭陛之日只隔旬餘抑有情理之不得不仰籲於孝理之下者臣父母丘墓在於長湍地去西征大路不滿一舍倘蒙恩許則可以歷省而臣之本生父母之墳在仁川地仁川則勢將前期往省伏乞特賜數日恩由俾伸情私
정조 18년 · 강
判尹申思運上疏賜例批
정조 18년 · 목
疏略曰伏見備邊司草記下者以昨日動駕時不善治道至有論勘之請而聖度寬大罰止問備臣且悚且感莫省攸措輦路修治事係莫重若使臣小心匪懈先期董飭則豈有是哉且臣遠離鄕廬遲回京輦者今閱五朔而冬節不遠寒事日催素患痰喘如期復發伏乞亟命鐫削臣職名以勘溺職之罪仍許歸伏私次得以安意將攝
정조 18년 · 목
予曰日前本司草記誠善爲之矣爲國之道專係紀綱今番治道凡節全不留意反不若道伯之巡路特以爲民之念除弊之方予雖含默道伯差員之不能惕念誠甚駭然而此是大關紀綱處則廟堂之草記請罪可謂得體矣右議政李秉模曰我聖上憧憧一念每及於蔀屋之下除邑弊爲小民之方靡不用極至於治道凡節輒命儲置會減此實無前之特恩而旣有會減則治道之民丁修釐之凡節便同雇貰之役爲道伯邑倅者仰體聖意十分小心道路之修治站舍之整理宜加着意誠敬平坦淨掃俾盡奉公之道而若是泛忽有關事體故果有論勘之請矣予曰當此災歲監司之遞改旣係民邑之弊亦難臨陣易將姑不處分而其爲駭然誠如卿等之言矣左議政金履素曰爲民之聖念臣等欽仰不已矣予曰四維非不重矣朝體亦不可不顧雖以向來吏判事言之大臣之請推不過一時官師之規而以此違牌於伊日政命大抵非但謂此重臣也近間朝士此等之弊成習作此礙眼之事而不顧蹤跡之嫌此豈不萬萬寒心處乎秉模曰吏判之伊時違牌未知何故而此專由於人無小學工夫放倒成習莫非臣等不能董率之致矣予曰先儒有言正衣冠尊瞻視亦云未有箕踞而心不慢者抑戒詩曰抑仰威儀維德之隅隅廉角之謂也德無形而難見儀著外而易見觀於其外而驗其中如屋之間架必待廉角而自分也至於朝臣之班次威儀之大者也日前大閱時侍臣屯聚簇立殆同觀光此皆俗習在家全無修飭之學立朝不識尊敬之儀乃有此駭然之習予雖否德四百年遺大投艱之業敢不夙宵兢業思所以維持之方而卿等亦爲留意於撟捄之方勿爲闊略宜矣履素等曰聖敎誠然而如臣等無似忝居具瞻之地不能仰答聖化之萬一益切惶恧之忱矣
정조 18년 · 강
院啓中今日不進兩司諸臺譴削事停啓大司憲李聖圭執義許晊持平李瑞朝大司諫朴基正司諫申大尹獻納韓致應進
정조 18년 · 목
敎曰筵敎之外處義不當若此今日次對之不參事體所在極爲未安備局堂上沈煥之從重推考此後申飭
정조 18년 · 강
配徐榮輔于康津縣